16.

ugotavlja, da Komisija v zvezi s sedmimi pogoji, ki jih je Parlament določil v svoji resoluciji z dne 21. oktobra 2021, ocenjuje, da je agencija v zadnjem letu in pol dosegla precejšen napredek, da pa mora storiti še več; za vsakega od sedmih pogojev meni: (a) je razočaran, ker agencija še vedno ne more izpolniti zahteve iz Uredbe (EU) 2019/1896, v skladu s katero je treba do decembra 2020 zaposliti vsaj 40 opazovalcev za temeljne pravice; z obžalovanjem ugotavlja, da je do danes začelo svojo funkcijo izvajati le 20 opazovalcev, od tega pet na ravni AD in 15 na ravni AST, zaradi česar je prišlo do velike zamude pri izpolnjevanju prvega pogoja iz razrešnice za leto 2019; ugotavlja, da nadaljnje korake pri zaposlovanju nadzira uradnik za temeljne pravice, in sicer neodvisno od urada izvršnega direktorja; ugotavlja, da je uradnik za temeljne pravice konec februarja 2022 zaključil postopek za zaposlitev drugega sklopa 20 opazovalcev za temeljne pravice v funkcionalni skupini AD, ki pa do danes še niso začeli delati; z obžalovanjem ugotavlja, da je bilo osem od teh 20 dodatnih opazovalcev že zaposlenih v funkcionalni skupini AST, zato je treba objaviti dodaten razpis za zbiranje prijav; pozdravlja sodelovanje med agencijo in Agencijo Evropske unije za temeljne pravice pri tem zaposlitvenem postopku; (b) ugotavlja, da so bili vsi trije namestniki izvršnega direktorja zaposleni in so se medtem pridružili agenciji; (c) ugotavlja, da je izvršni direktor 25. februarja 2022 podpisal standardni operativni postopek o mehanizmu, s katerim se prekliče financiranje oziroma začasno ustavijo ali ukinejo dejavnosti agencije ali pa se te sploh ne začnejo izvajati; ugotavlja, da člen 46 Uredbe (EU) 2019/1896 od izvršnih direktorjev agencij zahteva, da začasno ustavijo ali ukinejo dejavnosti oziroma jih ne začnejo izvajati, kadar obstaja tveganje za kršitve temeljnih pravic; ugotavlja, da agencija ni ocenila svojih dejavnosti v Grčiji, čeprav poročila institucij držav članic, Sveta Evrope in Združenih narodov kažejo, da je agencija izvajala operacije na področjih, kjer je obenem prihajalo do kršitev temeljnih pravic; poudarja, da je izpolnjevanje pogoja iz točke (g) tega odstavka (o začasni ustavitvi dejavnosti na Madžarskem) pomemben del pravilnega izvajanja člena 46 Uredbe (EU) 2019/1896, kot je opredeljeno v tem pogoju; (d) ugotavlja, da je izvršni direktor aprila 2021 podpisal revidirani standardni operativni postopek v zvezi z mehanizmom poročil o resnih incidentih (SIR), v katerem je opredeljena vloga uradnika za temeljne pravice v tem procesu; ugotavlja, da sta izvršni direktor in uradnik za temeljne pravice predstavila poročilo o praktičnem izvajanju tega postopka, pri tem pa ugotovila, da je treba postopek dodatno revidirati; poleg tega poudarja, da je treba spremljati mehanizem SIR, čeprav ta samodejno ne sproži preiskave, uradniku za temeljne pravice pa omogočiti, da bo imel pri tem vodilno vlogo; ugotavlja, da agencija še z državami članicami ni določila rokov v zvezi s tem, kdaj se morajo odzvati na mehanizem SIR; (e) ugotavlja, da je agencija sprejela posebna pravila, da bi zagotovila neodvisnost uradnika za temeljne pravice, prav tako pa zaposlila in sprejela novega uradnika za temeljne pravice in namestnika uradnika za temeljne pravice; ugotavlja, da je agencija pripravila strategijo in akcijski načrt za temeljne pravice, sprejela poseben učni načrt za usposabljanje na področju temeljnih pravic za opazovalce in revidirala svoj pritožbeni mehanizem; (f) ugotavlja, da je agencija zaključila projekt upravljanja kompetenc in sprejela politiko upravljanja znanja in potrebe po seznanitvi, ki prinaša dodano vrednost in se trenutno nadgrajuje z novimi izboljšavami, medtem ko se program preoblikovanja oddelkov za operativni odziv in spremljanje razmer ter ocena zmogljivosti človeških virov še vedno izvajata; ugotavlja, da je agencija v okviru uradne analize za opredelitev svojih kadrovskih potreb, zlasti na področjih analize tveganja in ocene ranljivosti, rok za popolno izvedbo priporočila št. 5 preložila na 30. junij 2022, kar je pozneje, kot je bilo kot časovni okvir za izvajanje določeno v posebnem poročilu Računskega sodišča; (g) ugotavlja, da agencija še naprej deluje na Madžarskem, čeprav je Sodišče Evropske unije v zadevi, ki jo je sprožila Komisija, ugotovilo, da so dejavnosti Madžarske nezdružljive z Direktivo 2008/115/ES (4) in Listino Evropske unije o temeljnih pravicah; ugotavlja, da agencija pri teh operacijah vračanja zagotavlja operativno pomoč; ugotavlja, da so bili uvedeni dodatni zaščitni ukrepi in da se prošnje Madžarske za podporo ocenjujejo za vsak primer posebej; ugotavlja, da je delovna skupina za nadzor agencijo pozvala, naj začasno ustavi podporne dejavnosti na Madžarskem; poudarja, da sodba Sodišča Evropske unije daje izvršnemu direktorju daje jasne smernice za izvajanje člena 46 Uredbe (EU) 2019/1896 in prekinitev dejavnosti na Madžarskem; ugotavlja, da je agencija le delno izpolnila pogoje iz resolucije Parlamenta z dne 21. oktobra 2021; poziva agencijo, naj organu za podelitev razrešnice predstavi podroben načrt o tem, kako namerava rešiti odprta vprašanja, skupaj z jasnim in podrobnim časovnim okvirom za ukrepe; poleg tega poziva agencijo, naj v skladu z veljavno zakonodajo hitro sprejme vse potrebne ukrepe, predlagane v preiskavi urada OLAF, in organ za podelitev razrešnice nemudoma obvesti o obsegu in časovnem razporedu teh postopkov; poudarja, da je odziv agencije bistven element, ki ga je treba oceniti v postopku razrešnice za proračunsko leto 2020;